PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/ZK/3/1/005	Bratislava 17. februára 2010	

Protimonopolný úrad Slovenskej republiky, odbor koncentrácií v správnom konaní vedenom pod č. 0002/OK/2010 začatom dňa 14.01.2010 na základe Oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších v znení neskorších predpisov podnikateľom Asseco Slovakia, a.s. so sídlom Trenčianska 56/A, 821 09 Bratislava, IČO: 35 760 419 prostredníctvom Mgr. Niny Mištíkovej, advokátky so sídlom Vlčkova 18, 811 06 Bratislava vo veci koncentrácie podnikateľov Asseco Slovakia, a.s. so sídlom Trenčianska 56/A, 821 09 Bratislava, IČO: 35 760 419 a Statlogics Szoftverfejlesztő Zártkörűen Működö Részvénytársaság so sídlom Károlyi Mihály utca 12, 1053 Budapešť, Maďarsko 

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní výlučnej kontroly podnikateľom Asseco Slovakia, a.s. so sídlom Trenčianska 56/A, 821 09 Bratislava,                   IČO: 35 760 419 nad podnikom podnikateľa Statlogics Szoftverfejlesztő Zártkörűen Működö Részvénytársaság so sídlom Károlyi Mihály utca 12, 1053 Budapešť, Maďarsko, na základe Zmluvy o kúpe akcií uzatvorenej dňa 14.12.2009 medzi Laurent Clerk, Matthieu Job, Zoltán Oláh Bogáthy, Zoltán Buza, Mária Mázi, Endre Jeges, Lajos Kesik, Ottó Takacs, Roland Rybka ako predávajúci a Asseco Slovakia ako kupujúci zastavuje, pretože dôvod na konanie nebol daný.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 14.01.2010 doručené listom zaevidovaným pod č. 118/2010 Oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady     č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Asseco Slovakia, a.s. so sídlom Trenčianska 56/A, 821 09 Bratislava, IČO: 35 760 419 (ďalej len „Asseco Slovakia“) prostredníctvom Mgr. Niny Mištíkovej, advokátky so sídlom Vlčkova 18, 811 06 Bratislava (ďalej len „právny zástupca“).
2.	Na základe vyššie uvedeného, úrad listom č. 0231/PMÚ SR/2010 zo dňa 25.01.2010 oznámil spoločnosti Asseco Slovakia prostredníctvom právneho zástupcu, že sa podľa § 25 ods. 1 zákona v spojení s § 18 ods. 2 zákona             č. 71/1967 Zb. o správnom konaní (správny poriadok) v znení neskorších predpisov dňa 14.01.2010 začalo správne konanie vedené pod č. 0002/OK/2010 vo veci koncentrácie spočívajúcej v získaní výlučnej kontroly spoločnosťou Asseco Slovakia nad podnikom spoločnosti Statlogics Szoftverfejlesztő Zártkörűen Működö Részvénytársaság so sídlom Károlyi Mihály utca 12, 1053 Budapešť, Maďarsko (ďalej len „Statlogics“), na základe Zmluvy o kúpe akcií uzatvorenej dňa 14.12.2009 medzi Laurent Clerc, Matthieu Job, Zoltán Oláh Bogáthy, Zoltán Buza, Mária Mázi, Endre Jeges, Lajos Kesik, Ottó Takacs, Roland Rybka ako predávajúci a Asseco Slovakia ako kupujúci (ďalej len „Zmluva“).
3.	Vzhľadom na skutočnosť, že Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie, úrad vyššie uvedeným listom a listom   č. 0337/PMÚ SR/2010 zo dňa 04.02.2010 vyzval spoločnosť Asseco Slovakia na jeho doplnenie.
4.	Vyššie uvedenými listami úrad upovedomil spoločnosť Asseco Slovakia, že lehota 60 pracovných dní na vydanie rozhodnutia podľa § 11 zákona neplynie, nakoľko Oznámenie koncentrácie je neúplné.
5.	Spoločnosť Asseco Slovakia prostredníctvom právneho zástupcu listom               č. 292/2010 zo dňa 01.02.2010 a listom č. 433/2010 zo dňa 10.02.2010 doplnila Oznámenie koncentrácie a úrad na základe predložených podkladov a informácií obsiahnutých v predmetnom Oznámení koncentrácie dospel k nasledujúcim záverom.

I. Podnikatelia

6.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu, ďalej fyzická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Asseco Slovakia
7.	Spoločnosť Asseco Slovakia je akciovou spoločnosťou zapísanou do obchodného registra dňa 12.02.1999 v oddieli: Sa, vložka číslo: 2024/B. Predmetom podnikania spoločnosti Asseco Slovakia je podľa výpisu z obchodného registra napr. poradenská a konzultačná činnosť v oblasti programového a technického zabezpečenia a výpočtovej a organizačnej techniky; poskytovanie software/predaj hotových programov na základe zmluvy s autormi; prieskum trhu v oblasti informačných systémov a iné.
8.	Spoločnosť Asseco Slovakia podniká v oblasti systémovej integrácie a dodávok softwérových produktov, riešení, technológií a služieb pre finančné inštitúcie, štátny sektor a komerčné spoločnosti.
9.	Väčšinovým akcionárom spoločnosti Asseco Slovakia je spoločnosť Asseco Poland S.A. Ďalším akcionárom spoločnosti Asseco Slovakia je ING Towarzystwo Funduszy Inwestycyjnych S.A. a ostatné akcie sú v rukách menšinových akcionárov.
10.	Spoločnosť Asseco Slovakia vykonáva priamu alebo nepriamu kontrolu vo viacerých spoločnostiach sídliacich na území Slovenskej republiky, Českej republiky, Rakúska.
11.	Na území Slovenskej republiky vykonáva spoločnosť priamu alebo nepriamu kontrolu v nasledujúcich spoločnostiach:
-	Slovanet, a.s. so sídlom Záhradnícka 151, 821 08 Bratislava, IČO: 35 765 143 (ďalej len „Slovanet“). Spoločnosť Slovanet je alternatívnym telekomunikačným operátorom, pričom reálny výkon jeho podnikateľskej činnosti tvorí poskytovanie elektronických komunikačných služieb, akými sú sprostredkovanie prístupu na internet, poskytovanie služieb prenosu dát a poskytovanie verejnej telefónnej služby. Spoločnosť Slovanet má zároveň podiel na základnom imaní a hlasovacích právach v spoločnosti Robur, s.r.o. so sídlom Záhradnícka 151, 821 08 Bratislava, IČO: 36 409 707 a AmiTel, s.r.o. so sídlom L. Svobodu 73, 058 01 Poprad, IČO: 36 509 175.
-	Asseco Solutions, a.s. so sídlom Bárdošova 2, 831 01 Bratislava, IČO: 00 602 311 (ďalej len „Asseco Solutions“). Spoločnosť Asseco Solutions sa špecializuje na vývoj a dodávky ekonomických informačných systémov podniku a poskytovania komplexných služieb v oblasti informačných technológií. Spoločnosť Asseco Solutions má podiel na základnom imaní a hlasovacích právach v spoločnosti DATALOCK Tatry, s.r.o. so sídlom Pod lesom 22, 060 01 Kežmarok, IČO: 31 709 940; Crystal Consulting, s.r.o. so sídlom Bárdošova 2, 831 01 Bratislava, IČO: 35 788 402 a AXERA s.r.o. so sídlom Bárdošova 2, 831 01 Bratislava.
-	MPI CONSULTING s.r.o. so sídlom Galvaniho 17/C, 821 04 Bratislava, IČO: 35 754 109 (ďalej len „MPI Consulting“). Spoločnosť MPI Consulting sa zameriava na poskytovanie poradenských služieb v oblasti implementácie komplexného ekonomického informačného systému SAP R/3.
12.	Na základe vyššie uvedeného úrad dospel k záveru, že spoločnosť Asseco  Slovakia je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

Statlogics
13.	Spoločnosť Statlogics je spoločnosť s ručením obmedzeným založenou podľa maďarského práva. Do obchodného registra bola zapísaná dňa 10.07.2006. Predmetom podnikania spoločnosti je podľa výpisu z obchodného registra napr. poskytovanie služieb softwérovej produkcie; počítačové programovanie; informačno-technologické odborné poradenstvo a iné.
14.	Spoločnosť Statlogics poskytuje komplexné softwérové aplikácie a služby v oblasti informačných technológií v sektore spotrebiteľského financovania. Ide predovšetkým o softwér na riadenie spotrebiteľských úverov pokrývajúci celý reťazec činností od rozhodovacieho procesu, vedenie úverového účtu a poskytovanie širokého spektra rôznych aplikácií pre osobné pôžičky, revolving a podobne.
15.	Spoločnosť Statlogics je kontrolovaná p. Laurentom Clerkom, ktorý je jej väčšinovým akcionárom. Spoločnosť Statlogics nevykonáva kontrolu a ani nemá podiel na základnom imaní  a hlasovacích právach v žiadnej spoločnosti. 
16.	Na základe vyššie uvedeného úrad dospel k záveru, že spoločnosť Statlogics je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento sa na ňu podľa § 2 ods. 1 písm. a) zákona vzťahuje.

II. Forma koncentrácie

17.	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

18.	Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

19.	Dňa 14.12.2009 bola uzatvorená Zmluva, na základe ktorej podnikateľ Asseco Slovakia nadobudne 70,04%-ný podiel na základnom imaní a hlasovacích právach podnikateľa Statlogics. Prílohami predmetnej Zmluvy sú aj Stanovy podnikateľa Statlogics a Akcionárska zmluva, ktorých podpísanie zabezpečia predávajúci a kupujúci. 
20.	Úrad na základe výšky nadobudnutého podielu podnikateľom Asseco Slovakia na základnom imaní a hlasovacích právach podnikateľa Statlogics a na základe znenia Zmluvy, Stanov podnikateľa Statlogics a Akcionárskej zmluvy, ako aj na základe znenia ustanovení maďarského zákona č. IV z roku 2006 o hospodárskych spoločnostiach dospel k záveru, že podnikateľ Asseco Slovakia bude mať možnosť samostatne vykonávať rozhodujúci vplyv na zloženie, hlasovanie alebo rozhodovanie orgánov spoločnosti Statlogics, a teda získa tak výlučnú kontrolu nad podnikom podnikateľa Statlogics.
21.	V predmetnom prípade sa jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcou v získaní priamej výlučnej kontroly podnikateľom Asseco Slovakia nad podnikom podnikateľa Statlogics, na základe Zmluvy.

III. Účastníci správneho konania a koncentrácie

22.	Podľa § 25 ods. 3 zákona je účastníkom konania v prípade koncentrácie podľa    § 9 ods. 1 písm. b) zákona podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Na základe uvedeného, je účastníkom predmetného správneho konania podnikateľ Asseco Slovakia, ktorý získava priamu kontrolu nad podnikom podnikateľa Statlogics.
23.	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. S ohľadom na uvedené je účastníkom koncentrácie podnikateľ Asseco Slovakia, ktorý získava kontrolu nad podnikom podnikateľa Statlogics, ako aj podnikateľ Statlogics, nad ktorým sa kontrola získava.

IV. Koncentrácia podliehajúca kontrole úradu

24.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo 
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.
25.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písm. b). 
26.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.
27.	Vzhľadom na skutočnosť, že predmetná koncentrácia vznikla na základe Zmluvy uzatvorenej dňa 14.12.2009 a podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, úrad vychádzal z obratov podnikateľov Asseco Slovakia a Statlogics dosiahnutých za rok 2008.
28.	Z podkladov a informácií predložených v Oznámení koncentrácie vyplýva, že celkový obrat podnikateľa Statlogics dosiahnutý v roku 2008 na území Slovenskej republiky bol menej ako 14 000 000 eur a jeho celosvetový celkový obrat v roku 2008 bol menej ako 46 000 000 eur.
29.	Vzhľadom na vyššie uvedenú skutočnosť úrad dospel k záveru, že účastníkmi koncentrácie neboli naplnené obratové kritéria podľa § 10 ods. 1 písm. a) a ani podľa § 10 ods. 1 písm. b) zákona.
30.	Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.
31.	Nakoľko predmetná koncentrácia nepodlieha kontrole úradu, úrad predmetné správne konanie podľa § 32 ods. 2 písm. c) zákona zastaví, pretože dôvod na konanie nebol daný.
32.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Emília Babiaková
							    riaditeľka odboru koncentrácií

	

Rozhodnutie sa doručuje:

Mgr. Nina Mištíková
advokátka
Vlčkova 18
811 06 Bratislava